google/wiki40b huggingface dataset:
Mõisate ülevõtmine

Mõisate ülevõtmine Eestis

Eesti alal algas mõisate ülevõtmine 1917. aastal. Eestis tehti mõisate ülevõtmist vastavalt Eesti Töörahva ja Sõjaväelaste Nõukogu 24. novembri 1917. a otsusele. Seda otsust toetas ka Eesti maatameeste konverents Tallinnas 3. ja 4. detsembril. 
Üldiselt läks mõisate ülevõtmine rahulikult, vaid Püssis tekkis tõsine konflikt 10. detsembril 1917, kus lasti maha Tallinnast kohale saabunud kolm punakaartlast Mihkel Aitsam R. Imberg ja J. Kalmus.
Ripcord

"Ripcord" on Uus-Meremaal sündinud Austraalia kantrilaulja Keith Urbani üheksas stuudioalbum. Albumi andis 2016. aastal välja Capitol Records Nashville. Albumi lauludes teeb Urban koostööd selliste muusikutega nagu Carrie Underwood, Pitbull ja Nile Rodgers.
Albumi esimene singel "John Cougar, John Deere, John 3:16" avaldati 9. juunil 2015. Laul pälvis Grammy-nominatsiooni parima soolokantrilaulu kategoorias, kuid kaotas selle Chris Stapletoni laulule "Traveler". Albumilt on avaldatud veel singlid "Break on Me", "Wasted Time" ja "Blue Ain't Your Color".
Aivo Kapten

Aivo Kapten (sündinud 7. juulil 1964) on Eesti kaitseväelane ja kaitseliitlane, endine Kaitseliidu Tartu maleva pealik.
1996. aasta 27. mail hõivasid Kaitseliidu Tartu maleva liikmed Aivo Kapteni juhtimisel peaaegu seitsmeks tunniks Eesti Põllumajandusülikooli peahoone ning tõkestasid inimeste majjapääsemise. Kaitsepolitsei süüdistas Kaptenit võimupiiride ületamises ning teenistusvolituste kuritarvitamises. Aivo Kapten oli ainus Tartu maleva liige, kellele seoses mässukatsega süüdistus esitati. Kapteni sõnul oli see aga paljude Kaitseliidu lihtliikmete ühine otsus ning maleva juhatus oli vaid nende soovi elluviija. Maja vägivaldne ülevõtmine oli seotud sellega, et malev ei saanud kohtult õigust ning 1940. aastal korjandustest laekunud raha eest ehitatud maja tagasi.
Tartu ringkonnakohtu otsusega karistati Kaptenit aastase tingimisi vabadusekaotusega.
2005–2009 oli Aivo Kapten Eesti Kaitseväe Lõuna kaitseringkonna staabiülem, ringkonnaülema kohusetäitja.
2007. aastal andis president Toomas Hendrik Ilves talle majori sõjaväelise auastme.
Oruveski

Oruveski küla on endine küla Eestis Lääne-Virumaal Haljala vallas Kadrina kihelkonnas. Tänapäeval asub ametlikult Palmse koosseisus. Palmse küla keskusest asub Oruveski umbes 1 kilomeeter põhja pool ja Võsu alevik on 9 kilomeetri kaugusel. Oruveski asub Lahemaa rahvuspargi territooriumil. Oruveski asub Võsu jõe orus.

Loodus

Oruveskil on kaks paisjärve. Järvesid läbib Võsu jõgi. Paisjärved on seotud 1 kilomeetri kaugusel olevate Palmse mõisa tiikidega. Mõisast viib paisjärve äärde kivitrepp, mis on Palmse mõisa vaatepaviljoni ehk bresti kõrval. Astangus-astmeline reljeef loob soodsad tingimused põhjavee väljumiseks allikatena, neid leidub ka Oruveski paisjärve juures.
Oruveski paisjärve kuulub Ida-Eesti vesikonna Viru alamvesikonda. Veepeegli pindala on 3,5 ha, saarte pindala 0,1 ha, pindala kokku 3,6 ha, kaldajoone pikkus 1 673 m. Valgla pindala on 19 km².
Oruveski metsad kuuluvad segametsade vöötmetesse. Siinsetest metsadest on pooled palumetsad, umbes kolmandik nõmmemetsad (kasvavad luidetel) ja kümnendik laanemetsad (kasvavad viljakal pinnasel), jõgede kallastel levivad lodulepikud. Levinumad puuliigid on mänd (59%), kuusk (21%), kask (16%), lepp (2%). On veel palju liike: tamm, jalakas, saar, vaher, pärn, pihlakas, haab, kadakas. Lahemaa loodusilmelistes metsades leidub häid marja ja seenekohti.
Oruveskil elab Eestile tavalisi loomi ja linde nagu näiteks rebased, jänesed, põdrad, kitsed, koprad ja lindudest tihased, varblased, kuldnokad, rähnid, varesed ja pardid. Oruveski paisjärves on tänu selle ajaloolisele taustale elamas karpkalad ning lisaks neile ahvenad, haugid, särjed ja kahepaiksed.

Ajalugu

18. sajandil oli Oruveskil vesiveski, millest on tänapäeval alles ainult kahe paisjärve vaheline tamm. Vesiveskiga jahvatati jahu ja vee jõul töötas ka saeveski, millega lõigati puitu. Veski toimis kuni Palmse mõisa likvideerimiseni ja 1918. aastal läks Eesti Vabariigi kätte. Oruveski veski läks seejärel eraomandisse ja töötas kuni 1941. aastani. Veski hakkas lagunema ja hävis suurvee ajal, sealne mölder saadeti NSV Liidu ajal Siberisse asumisele. Nõukogude korra ajal asus Oruveskil kalakasvatus, mistõttu on järves endiselt karpkalu. Oruveski metskond moodustati 1961. aastal. Enamus sellest jäi 1. juunil 1971 moodustatud Lahemaa rahvuspargi territooriumile. 1981. aastal nimetati metskond ümber Palmse metskonnaks ning see hakkas kuuluma Rakvere metsamajandi alla. 1991. aastal Palmse metskond likvideeriti ja selle territoorium jagati teiste suuremate lähedal olevate metskondade koosseisu. Kokku on metskonnal olnud 5 metsaülemat. Esimene metsülem oli Eino Uusmaa (töötas umbes 2 aastat) ja viimane metsaülem oli Peep Tõnisson (töötas 12 aastat).
Oruveskil on filmitud Georg Otsa muusikavideo laulule "Saaremaa valss" (1963).
Daniel Handler

Daniel Handler (pseudonüüm Lemony Snicket; sündinud 28. veebruaril 1970 San Franciscos) on Ameerika Ühendriikide kirjanik, stsenarist ja akordionimängija.

Looming

Kolm oma romaani on ta kirjutanud kodanikunime all: "The Basic Eight", "Watch Your Mouth" ja "Adverbs".
Aastatel 1999–2006 kirjutas ta Lemony Snicketi pseudonüümi all lastele romaanide sarja "Sari õnnetuid lugusid" ("A Series of Unfortunate Events").

Isiklikku

Handler on abielus kunstnik Lisa Browniga, neil sündis 2003. aastal poeg Otto. Perekond elab San Franciscios.
Laulasmaa deklaratsioon

Laulasmaa deklaratsioon on 2005. aastal justiitsminister Rein Langi ja siseminister Kalle Laaneti poolt alla kirjutatud deklaratsioon kuritegevusevastase võitluse eelistustest, mille kohaselt ministrid peavad vajalikuks käsitleda prokuratuuri ning politsei ühiste eelistustena võitlust alaealiste poolt ning alaealiste suhtes toimepandud kuritegevusega ja organiseeritud kuritegevusega.

Deklaratsiooni tekst

Laulasmaa deklaratsioon kuritegevusevastase võitluse eelistustest
23. august 2005
Lähtudes vajadusest määratleda kuritegevuse vastases võitluses ühised eesmärgid selgelt ja arusaadavalt,
eesmärgiga vähendada organiseeritud kuritegevuse mõju, suunata alaealisi õigusrikkujaid hoiduma uute õigusvastaste tegude toimepanemisest ning vältida eeskätt laste sattumist kuriteoohvriteks,
võttes arvesse, et ühiskonna kui terviku ja iga üksikisiku turvalisust ei loo mitte karmid karistused, vaid meetmed, mis on suunatud õigusrikkumiste ärahoidmisele ja toimepandud kuritegude tulemuslikule avastamisele,
rõhutades, et kuritegude ennetamine ja turvatunde loomine on kõigi elanike, nende ühenduste ja kohalike omavalitsuste ning riigivõimu ühisasi ja et edu saab saavutada ainult koostöös,
peavad justiitsminister ja siseminister vajalikuks käsitleda prokuratuuri ning politsei ühiste eelistustena võitlust:
1. alaealiste poolt ning alaealiste suhtes toimepandud kuritegevusega, esmajärjekorras lapsohvritega vägivalla- ja seksuaalkuritegudega;
2. organiseeritud kuritegevusega, esmajärjekorras:
2.1 narkootiliste ning psühhotroopsete ainetega seotud kuritegevusega;
2.2 inimkaubandusega seotud kuritegevusega;
2.3 kriminaaltulu (sh korruptiivse tulu) ja rahapesuga seotud kuritegevusega.
Justiitsminister ja siseminister väljendavad täiendavalt soovi täpsustada vajadusel iga järgneva aasta kuritegevusevastase võitluse eelistused kriminaalmenetluses eelneva aasta detsembri­kuus.
Kuressaare

Linna vaatamisväärsused

Vanalinnas (peamiselt 18.–19. sajandist) on säilinud kaks kirikut (Püha Nikolai kirik ja Laurentiuse kirik), kaubahoov, vana veski (1899), sadamaait (1663) ja elamuid. Baroksed raekoda ja vaekoda pärinevad rootsi ajast 17. sajandist, raekoja kõrval asuv rüütelkonna hoone aga 18. sajandist. Vanimaid säilinud hooneid on ka aadressil Kauba tänav 5 asuv pastoraadihoone ning Kitsa ja Kitzbergi tänava nurgal asuv Põlluvahi maja.
Linna suurim vaatamisväärsus on põhiosas 14. sajandist pärinev Kuressaare piiskopilinnus, kus praegu asub Saaremaa muuseum. Ruudukujulise põhiplaaniga linnus koosneb neljast siseõue ümber asetsevast hoonetiivast. Kirdeküljel paiknevad värav ja kaks torni – Pikk Hermann ja Sturvolt. Vaatamisväärsed on ka 17.–18. sajandist pärinevad võimsad muldkindlustused keskaegse linnusetuumiku ümber. Kuressaare linnus on Baltimaadel üks paremini säilinuid, alates 20. sajandi algusest on seda mitmeid kordi restaureeritud.
Vaatamisväärsed on ka Kuressaare Kuurhoone ja Kuressaare lossipark.
Linnusest edelasuunas jääb Tori abajas, kus asub Kuressaare sadam.
Kuressaares asub Eesti Vabadussõjas langenute mälestussammas.
MARS Group

MARS Group (inglise keelest 'MARSi grupp', täisnimi The Modern Architectural Research Group – 'moodsa arhitektuuri uurimisgrupp') oli Briti arhitektide ja arhitektuurikriitikute ühendus, mille eesmärk oli toetada modernistliku arhitektuuri voolu Suurbritannias.

Asutamine

MARS Group loodi 1933. aastal. Asutajate hulgas olid arhitektid Wells Coates ja Berthold Lubetkin ning ehitusinsener Ove Arup.

Tegevus

MARS Groupi tegevus oli haripunktis 1938. aastal, siis ulatus liikmete arv kuni 57 inimeseni. Grupi silmapaistvamaks projektiks oli sõjajärgse Londoni rekonstrueerimise plaan.
MARS Group tegutses kuni aastani 1957.
Hannaliis Jaadla

Hannaliis Jaadla (sündinud 12. juulil 1986 Viljandis) on eesti rahvastikuteadlane ja jalgpallur.

Haridus

2004. aastal lõpetas ta hõbemedaliga Viljandi Carl Robert Jakobsoni nimelise Gümnaasiumi.
2007. aastal lõpetas ta Tartu Ülikooli ajaloo eriala bakalaureuseõppe. 2010. aastal lõpetas ta Tartu Ülikooli ajaloo magistriõppe ja kaitses humanitaarteaduse magistri kraadi. 2013. aastal sai ta teadusmagistri kraadi demograafias Barcelona Autonoomse Ülikooli Euroopa Demograafia Doktorikoolist.
2017 jaanuaris kaitses ta Tallinna Ülikoolis filosoofiadoktori kraadi demograafias väitekirjaga "Mortality in the Lutheran population of Tartu at the end of the 19th century" (juhendajad Allan Puur ja Martin Klesment).

Teadustöö

Aastatel 2014–2015 oli ta Oxfordi Ülikooli sotsioloogia osakonna teadusassistent, 2015–2016 Cambridge'i Ülikooli geograafia osakonna teadusassistent. 2017. aastast on ta Tallinna Ülikooli ühiskonnateaduste instituudi Eesti demograafia keskuse teadur.
Tema teadustöö on ajaloolise demograafia valdkonnast.

Sport

Ta alustas jalgpallitreeninguid Viljandis. Aastatel 2002–2004 mängis Viljandi JK Tuleviku naiskonnas, 2005–2010 Tartu JK Tammeka naiskonnas, 2011–2014 Tallinna FC Flora naiskonnas ja osales Eesti Naiste Meistriliigas. Aastatel 2015–2016 mängis Inglismaa esiliiga klubis Oxford United.
2005. aastast on ta mänginud kaitsjana Eesti naiste jalgpallikoondises. Aastatel 2005, 2006, 2009, 2010, 2012, 2013 ja 2014 tuli Eesti naiskonnas Balti turniiri võitjaks.
Karl Abraham

Elu

Karl Abraham sündis Bremenis, Saksamaal. Ta isa oli Nathan Abraham (1842 - 1915), kes oli juudi religiooni õpetaja. Tema õpingud meditsiinis võimaldasid tal omandada positsiooni  Burghölzli Sveitsi vaimuhaiglas, mida juhtis Eugen Bleuler. Samas kliinikus töötas ka Carl Gustav Jung.

Koostööd

Esimene kontakt Sigmund Freudiga oli Abrahamil aastal 1907 ning peale sea tekkis eluaegne suhtlussuhe. 1910. aastal asutas ta Berliini psühhoanalüüsi ühingu. 1914 - 1918 aastatel oli ta Rahvusvahelise Psühhoanalüütilise ühingu president ning ka 1925 aasta.
Karl Abraham tegi Freudiga koostööd maniakaal-depressiivse psühhoosi (tänapäeval tuntud kui Bipolaarne meeleoluhäire) mõistmisel, mille tulemusena tuli aastal 1917. välja Freudi raamat "Lein ja melanhoolia". Ta oli Melanie Kleini analüütik aastatel 1924–1925. Abraham oli ka ühe mõjuka Saksa analüütikute grupi mentor, kuhu kuulusid Karen Horney, Helene Deutsch ja Franz Alexander.
Karl Abraham uuris imiku seksuaalsuse rolli iseloomu kujunemisel ja vaimsetel haigustel. Ta kirjeldas isiksuseomadusi ja psühhopatoloogiat, mis tulenevad eri arenguetappidest. Aabraham vaatles oma ainsat tütart Hilda Abrahami, andes aru tema reaktsioonist klistiirile ja infantiilisele masturbatsioonile. Abraham palus, et saladusi jagataks temaga, kuid ta hoolitses oma tütre privaatsuse eest, seetõttu avaldusid mõned aruanded alles pärast Hilda surma. Hildast sai samuti hiljem psühhoanalüütik.
Veel üks oluline panus Abrahamilt on tema töö "Lühiülevaade libiido arengust" Versuch einer Entwicklungsgeschichte der Libido auf Grund der Psychoanalyse seelischer Störungen (1924), kus ta arendas edasi  Freudi raamatut "Lein ja melanhoolia" (1917) ning tõestas normaalsete ja patoloogiliste objektide vaheliste suhete kõrvalekaldeid ja reaktsioone objekti kadumisele
Abraham uuris veel lisaks laste seksuaalset traumat ja väitis sarnaselt Freudile, et psühhootiliste ja neurootiliste patsientide hulgas on olnud palju seksuaalset kuritarvitamist. Lisaks väitis ta (1907), et dementia praecox on seotud lapspõlve seksuaalse traumaga.

Surm

Abraham suri 25. detsembril 1925 kopsuinfektsiooni, kuid tal võis olla ka kopsuvähk.
Käsu Hans

Käsu Hans (ka Hans Kes või Kess; surnud arvatavasti 1715. või 1734. aasta paiku Puhjas) oli eesti luuletaja ja kooliõpetaja.
Oli Puhjas köster ja õpetaja.  Puhja kiriku ees asub Adrian Virginiusele ja Käsu Hansule püstitatud mälestusmärk.

Looming

Hans kirjutas arvatavasti umbes 1708. aastal Tartule Põhjasõjas Vene vägede tõttu sündinud kannatustest 32-salmilise lõunaeestikeelse kaebelaulu "Oh! ma waene Tardo Liin..." (Käsu Hansu nutulaul). Oma aja kohta kunstiliselt mõjukas isikustatud monoloog säilis rahvasuus. Varaseim üleskirjutus pärineb aastast 1714 pastor Johann Heinrich Grotjahnilt Tartu Jaani koguduse meetrikaraamatus. Trükis ilmus monoloog 1902.
Sirje Keva

Sirje Keva (28. jaanuar 1947 – 30. september 2012) oli eesti nahakunstnik.
Ta omandas kõrghariduse aastatel 1968–1973 Eesti Riiklikus Kunstiinstituudis nahkehistöö erialal. Ülikooli lõpetamise järel asusu ta tööle kunstnikuna naha- ja jalatsikombinaadis Kommunaar, alates 1976. aastast kuni surmani tegutses vabakutselisena. Alates 1974. aastast on tema töid eksponeeritud näitustel Eestis ja välismaal.
1984. aastast oli Sirje Keva Eesti Kunstnike Liidu liige.
Tema loomingu põhiosa moodustavad soojades looduslikes värvides ja etnograafilise koega nahkehistööd, samuti on ta valmistanud nahast ehteid ja tegelenud köitekunstiga.
Adresseavisen

Adresseavisen on Norras Trondheimis ilmuv sõltumatu konservatiivne päevaleht. Leht ilmub alates 1767. aastast ja on Norra vanim siiani ilmuv ajaleht. Algne nimi oli Trondhiems Adresse-Contoirs Efterretninger, praeguse nime all ilmub alates 1927. aastast. Alates 16. septembrist 2006 ilmub tabloidformaadis.
Peatoimetaja on Arne Blix.
Tartu Eesti Seitung

Tartu Eesti Seitung oli aastatel 1879–1882 Tartus ilmunud ajaleht. 
Ajaleht hakkas ilmuma 1879. aasta juuli kuust, ehk sellel ajal, millal Sakala oli suletud. Lehte andis välja Adam Aint. Ajalehe sisus kajastus toetus Carl Robert Jakobsoni rahvusliku liikumise radikaalsele suunale. Kuna ajalehes rünnati ka mõisnikke, siis mõisteti Adam Aint Liivimaa õuekohtu otsusel pooleks aastaks vangi ja lehe uueks omanikuks sai Jaak Järv, kes viis ajalehe Tallinnasse, kus see ilmus 1882. aasta juuni kuus nime all Virulane.
Nui

Ehitus

Nui on tavaliselt pikliku kujuga ese, mille ühes otsas on raskem, tömbi kujuga pea ja teises otsas kergem vars. Nui võib olla valmistatud ühes tükis, aga pea võib olla kinnitatud ka varre külge. Vastavalt nuia kasutamise otstarbele võib nuia pea olla valmistatud näiteks metallist, puidust, plastikust, kummist või nailonist ning nuia vars näiteks puidust, metallist või plastist.

Tööpõhimõte

Nuia töö põhineb energiatransformatsioonil: löögi hetkel siirdub nuia pea ja varre kineetiline energia löödava objektiga kokku puutuva koha kaudu löödavasse objekti. Löödava objektiga puutub tavaliselt kokku nuia tömbi kujuga pea. Nuia töö eesmärk on olnud tavaliselt objekti mõjutamine objekti pinna mõjutamise kaudu, mitte objekti penetratsioon (vrd kirves).
Visayani meri

Visayani meri on Filipiinide sisemeri Vaikses ookeanis.
Merd piirab põhjast Visayani saarestikku kuuluv Masbate saar, idast ja kagust Leyte saar, lõunast Cebu ja Negrose saared ning läänest Panay saar. Visayani meri on Kanigao väina kaudu seotud Camotes merega ning Sibuyani, Samari, Mindanao ja Sulu merega. Sügavus valdavalt alla 100 meetri.
Porilaste marss

"Porilaste marss" (soome keeles "Porilaisten marssi") on Soome orkestriteos (marss). Marsi nimi on võetud Rootsi ajal tegutsenud Pori lääni jalaväerügemendi (soome keeles Porin läänin jalkaväkirykmentti) tunnuslaulu järgi.
Marsi helilooja pole teada, ent arvatavasti on laul pärit 17. sajandist.
Marss on Soome kaitsejõudude (aastast 1918) ja Soome presidendi tervitusmarss. 1921-1923 oli marss ka Eesti riigivanema tervitusmarss. 1923 kehtestati Eesti riigivanema tervitusmarsiks "Pidulik marss".
Big Horni maakond (Wyoming)

Big Horni maakond (Big Horn County) on maakond USA-s Wyomingi osariigis. Geograafilised koordinaadid on 44°53' N, 107°99' W.
Maakonna halduskeskus on Basin ja suurim linn Lovell.
Maakonna pindala on 8182 km², millest 57 km² moodustab veepindala.
Elanike arv oli 2010. aasta rahvaloenduse järgi 11 668. Aastal 2000 oli elanike arv 11 461.

Ajalugu

Big Horni maakond moodustati 1896. aastal.
Limoncello

Limoncello on algselt Lõuna-Itaalia päritolu sidruniliköör. Limoncello valmistamiseks võetakse kanget alkoholi (ka grappa't); sidrunikoori ja suhkrut. Olenevalt kasutatud sidrunitest ja alkoholist võib limoncello maitse ja kangus varieeruda, sageli tehakse jooki ka kodus.
Arduino Mega 2560

Toiteallikas

Arduino Mega 2560 saab toite USB-ühenduse kaudu või välisest toiteallikast. Kui USB port ja välis toiteallikas on samaaegselt ühendatud Arduino plaadiga, lülitub plaat välisele allikale, kui selle pinge on üle 6-7 volti. Arendusplaat võib töötada välise toiteallikaga 6 kuni 20 volti. Kui see on varustatud vähem kui 7 V, võib 5 V viik olla väiksem kui viis volti ja arendusplaat võib olla ebastabiilne. Kui kasutatakse rohkem kui 12 V, võib pingeregulaator üle kuumeneda ja plaati kahjustada. Soovitatav vahemik on 7 kuni 12 volti.

USB ülevoolukaitse

Arduino Mega 2560-l on ise taastuv polyfuse, mis kaitseb arvuti USB-porte lühiste ja ülevoolu eest. Kuigi enamik arvuteid pakub oma sisemist kaitset, tagab polyfuse lisakaitset. Kui USB-pordile rakendatakse rohkem kui 500 mA, katkestab kaitse automaatselt ühenduse.

Ühendus ja seadistus

Arduino kasutamiseks on vaja alla laadida Arduino IDE integreeritud arenduskeskkonda. Tarkvara saab alla laadida tasuta Arduino ametlikult veebilehelt siit. Arduino Mega 2560 ja arvutit ühendatakse USB kaabliga, kui ühendus on tekkinud, siis ON LED arendusplaadil läheb põlema. Järgmine etapp on Arduino IDE keskkonnas valida õigeid seadistusi. Selleks on vaja minna Tools ja leida Board. Sealt peab valima nimetustest hetkel kasutatav arendusplaat - Arduino Mega 2560. Samuti vaja kontrollida, et oleks valitud õige COM port. Kui menüü valikus on antud mitu COM porti, siis võib ühendada Arduinolt USB-kaablit lahti  ja menüüs kaob üks COM port ära, see ongi õige COM port. Seejärel võib tagasi ühendada ja valida ilmunud COM porti. Tuleb testida, et kõik seadistused oleksid õiged. Selleks menüüst File valitakse Examples, Basics ning Blink. Avaneb uus aken koos Blink`i projektiga. Esiteks võib kontrollida, kas kood kompileerub, selleks vajutatakse linnukesele Verify. Peale kompileerimist vajutatakse noolekujulisele nupule. Kui kõik toimib, siis allpool terminaalis kirjutatakse Done uploading või teisel juhul terminaalis ilmub veateade. Kui arendusplaadil on näha, et L tähistusega LED hakkas vilkuma, siis antud arendusplaat töötab .
Eesti Suursaatkond Oslos

Eesti Suursaatkond Oslos on Eesti diplomaatiline esindus Norras Oslos. Suursaatkond asub aadressil Parkveien 51 A.
Gotthard Wilhelm von Budberg-Bönninghausen

Vabahärra Gotthard Wilhelm von Budberg-Bönninghausen (vene бар. Богдан Васильевич (Готтард Вильгельм) Будберг; 28. juuni 1766 Riia — 29. juuli 1832 Riia) oli baltisaksa päritolu Venemaa riigitegelane. 
Ta oli salanõunik, kammerhärra ja  Eestimaa kuberner 23. detsembrist 1818 kuni 27. juulini 1832.
Talle kuulus Volmari kreisis Turaida kihelkonnas Vidriži (saksa Widdrisch; läti Vidrižu muiža) mõis.
Ivan Šarić

Ivan Šarić (sündinud 17. augustil 1990 Splitis) on horvaadi maletaja, rahvusvaheline suurmeister (2008). 
Šarić sai suurmeistriks 18-aastaselt 2008. aastal. Aasta varem sai ta FIDE-lt rahvusvahelise meistri nimetuse. Ta tuli 2008. aastal noorte maailmameistriks U18 vanuseastmes. 2018. aastal sai ta Bathumis Euroopa malemeistriks.
Ta on kolmekordne Horvaatia malemeister (2009, 2013, 2017).
Carl Victor Kupffer

Carl Victor Kupffer oli Tartu linnapea 1877. aastal, Tartu esimene linnapea 19. sajandil.
Enne linnapeade institutsiooni taastamist oli Kupffer Tartu justiitsbürgermeister.
Jeffersoni maakond (Florida)

Ajalugu

Jeffersoni maakond moodustati 20. jaanuaril 1827. Maakond on nime saanud Ameerika Ühendriikide kolmanda presidendi Thomas Jeffersoni järgi.
Kalju Reitel

Kalju Reitel (11. veebruar 1921 Tapa – 10. september 2004 Tallinn) oli eesti skulptor.

Elukäik

Kalju Reitel alustas kunstiõpinguid 1942–1943 Tallinna Kujutava ja Rakenduskunsti Koolis. Aastatel 1943–1944 õppis ta vabatahtlikuna Liepājas asunud lennukoolis lenduriks ning teenis seejärel mobiliseerituna Saksa lennuväkke Luftwaffe peamiselt eestlastest koosnevas üksuses. Sõja lõpus üritas ta Saksamaale taganenud väeosast põgeneda Rootsi, aga kuna selleks kasutatud lennuki mootor ütles üles, sattus Reitel USA vägede kätte vangi.
Vangistusest vabanenud, rändas Reitel Prantsusmaale ja repatrieeriti sealt 1945. aastal Eesti NSV-sse. Aastal 1950 lõpetas Reitel skulptorina Tallinna Riikliku Tarbekunsti Instituudi ning asus tööle Tallinna Arhitektuuri- ja Ehitustehnikumi ja Pioneeride palee skulptuuriõpetajana. Sama aasta detsembris Kalju Reitel vahistati süüdistatuna valel poolel sõdimises. Pärast vangla-aastaid ja viibimist Vorkuta vangilaagrites vabanes Reitel 1955. aastal. 
Seejärel sai Reitel taas tegutseda skulptuuriringi juhatajana Tallinna Pioneeride Palees (hiljem huvikeskus Kullo). Tema käe all õppisid tulevased skulptorid Hille Palm ja Jaak Soans ning arhitekt Rein Luup.

Looming

Skulptorina on Kalju Reitel viljelenud vaba-, monumentaal- ja dekoratiivplastikat. Tema loomingu põhiosa jäi 1960.–1970. aastaisse. Ta lõi humoorikaid, lihtsustatud vormikäsitlusega skulptuure ning mitmeid avalikke mälestusmärke, millest tuleks märkida: Haapsalu fašismiohvrite mälestusmärk (1966), Kristjan Raua ausammas Tallinna kesklinnas Hirvepargis (1968 või 1969, kavandatud koos Eha Reiteliga), Väikese väina tammi hõivamisel 1944. aastal langenud sõjameeste vennashaua mälestusmärk "Leinav Ema" (tuntud ka kui "Muhu ema") Muhu saarel (1972), "Kaali mees" Saaremaal (1989).
Endise lahingulendurina jäi Reitelile südamelähedaseks langenud sõjakaaslaste-lendurite teema. Nii on ta hilisloomingus olulisel kohal 1997. aastal Soome Utti lennuväljale rajatud mälestussammas Soome lennuväes hukkunuile, seal hulgas eesti lenduritele ning 2004 Ämari lennubaasis avatud monument kõigile langenud Eesti lennuväelastele.

Isiklikku

Kalju Reiteli abikaasa on disainer Eha Reitel, tema tütred on muusik Lea Gabral ja kunstiajaloolane Sirje Helme. Tema lapselapsed on Maarja Vaino ja Martin Helme.
Euroopa meistrivõistlused karates

Euroopa meistrivõistlused karates on Euroopa meistrivõistlused karates. Võistlused toimuvad igal aastal ja neid korraldab Euroopa Karate Föderatsioon.
Esimesed meistrivõistlused toimusid 1966 Prantsusmaal Pariisis. Meistrivõistlused on mitu korda toimunud ka Eestis, nt 2002 ja 2008.
Gunnar-Sigurd Pedraudse

Gunnar-Sigurd Pedraudse (3. veebruar 1926 – 20. jaanuar 2010) oli eesti helilooja.
Gunnar Pedraudse oli Heliloojate Liidu liige 1960. aastast.
Ta on maetud Tallinna Liiva kalmistule.
Heikki Kruus

Heikki Kruus töötas aastatel 1968–1969 Ugalas näitlejana.